8)

noteikumu 30. pantu aizstāj ar šādu: “30. pants Vispārēji principi 1. Deputāti izmanto: a) reģistrētu deputāta palīgu palīdzību, kā minēts pārējo darbinieku nodarbināšanas kārtības 5.a pantā, un b) tādu fizisku personu palīdzību, kas viņiem palīdz viņu ievēlēšanas dalībvalstī un kas noslēguši ar deputātiem darba līgumu vai līgumu par pakalpojumu sniegšanu saskaņā ar piemērojamiem valsts tiesību aktiem, ievērojot šīs nodaļas noteikumus (turpmāk “vietējie palīgi”). 2. Vairāki deputāti ar rakstisku vienošanos var veidot grupu, lai kopīgi pieņemtu darbā vienu vai vairākus 1. punktā minētos palīgus vai vienu vai vairākus praktikantus vai izmantotu viņu pakalpojumus. Šādā gadījumā attiecīgie deputāti no sava vidus izvēlē deputātu(-us), kurš(-i) šīs grupas vārdā ir tiesīgs (-i) parakstīt līgumus vai iesniegt pieteikumu par pieņemšanu darbā. Deputāti iesniedz rakstisku paziņojumu atbildīgajam dienestam, kurā precizē sadalījumu atskaitījumiem no 29. panta 4. punktā noteiktās summas. 3. Šo noteikumu 31. līdz 38. pantu nepiemēro reģistrētajiem deputātu palīgiem. 4. Ievērojot Prezidija pieņemtos noteikumus, var segt arī izdevumus, kas radušies saistībā ar prakses līgumiem. 5. Deputāti var izmantot arī fizisku vai juridisku personu sniegtus pakalpojumus, lai saņemtu tādus ad hoc un precīzi aprakstītus pakalpojumus, kas ir tieši saistīti ar deputāta parlamentāro pilnvaru īstenošanu, ievērojot šajā nodaļā minētos nosacījumus. 6. Pakalpojumu sniegšana nedrīkst ietvert personāla nodrošināšanu, izņemot to pakalpojumu sniedzēju pagaidu pakalpojumus, kuri šādus pakalpojumus sniedz saistībā ar profesionālu un regulāru darbību un ir pilnvaroti sniegt šādus pakalpojumus saskaņā ar dalībvalsts tiesību aktiem. 7. Prezidijs pieņem sarakstu, kurā uzskaitītas izmaksas, ko var segt no parlamentārās palīdzības piemaksas (*1). 8. Eiropas Parlamenta tīmekļa vietnē publicē palīgu un praktikantu vārdus un uzvārdus, kā arī pakalpojumu sniedzēju un pilnvaroto maksātāju nosaukumus un vārdus un uzvārdus visā to līgumu darbības laikā, turpat norādot arī deputāta vai deputātu vārdu(s) un uzvārdu(s), kuriem tie sniedz palīdzību. Šie palīgi, praktikanti, pakalpojumu sniedzēji un pilnvarotie maksātāji var rakstveidā pieprasīt, lai viņu vārdus, uzvārdus vai nosaukumus Eiropas Parlamenta tīmekļa vietnē nepublicē, pienācīgi pamatojot nepieciešamību aizsargāt viņu drošību. Par to, vai šādu prasību apmierināt, lemj ģenerālsekretārs. 9. Starp deputātu un deputātu palīgiem vienlaikus nedrīkst būt spēkā vairāk par trim līgumiem, neatkarīgi no šajos līgumos paredzētā darba ilguma. Šo skaitu var palielināt līdz četriem, ja tādu atļauju nepārprotami piešķir Parlamenta priekšsēdētājs pēc tam, kad atbildīgais dienests veicis pārbaudi un konstatējis, ka attiecīgajam deputātam ir pietiekamas biroja telpas, lai nodrošinātu atbilstību Parlamenta ēku izmantošanā piemērojamiem standartiem, ņemot vērā arī praktikantu skaitu, kuri var atrasties telpās. 10. Vismaz 25 % no summas, kas paredzēta 29. panta 4. punktā, piešķir sanāksmju izmaksu segšanai, kas radušās saskaņā ar Eiropas Savienības Pārējo darbinieku nodarbināšanas kārtības VII sadaļu. Tādējādi visi citi izdevumi saistībā ar parlamentārās palīdzības izdevumiem, izņemot tos, kas radušies saskaņā ar Eiropas Savienības Pārējo darbinieku nodarbināšanas kārtības VII sadaļu, kopā nedrīkst pārsniegt 75 % no summas, kas paredzēta 29. panta 4. punktā. Turklāt izdevumi saistībā ar 30. pantā minēto pakalpojumu sniegšanu nedrīkst pārsniegt 25 % no summas, kas paredzēta 29. panta 4. punktā. Šos ierobežojumus ikmēneša summām, kas paredzētas 29. panta 4. punktā, plus visam neizlietotajam atlikumam, kas pārnests uz nākamo finanšu gadu saskaņā ar 29. panta 6. punktu, aprēķina proporcionāli un kumulatīvi katram finanšu gadam. 11. Parlaments līdz Prezidija saskaņā ar 12. punktu noteiktajam mēneša maksimālajam apjomam sedz izdevumus vietējo palīgu bruto algai vai samaksai par darbu, atskaitot PVN. Šos maksimālos apjomus Prezidijs nosaka ik gadu. Piemērojamos maksimālos apjomus publicē Parlamenta tīmekļa vietnē. 12. Maksimālos apjomus nosaka, atsauces summu reizinot ar trīs. Atsauces summa ir viena divpadsmitā daļa no summas, ko Eiropas Savienības Statistikas birojs publicējis kā vidējo gada bruto darba samaksu uz pilnu slodzi nodarbinātām personām attiecīgā deputāta ievēlēšanas dalībvalstī. Tomēr šādi aprēķinātie maksimālie apjomi nedrīkst būt zemāki par 6. pakāpes reģistrēta deputāta palīga un augstāki par 19. pakāpes reģistrēta deputāta palīga pamatalgu. Jebkādas piemaksas sedz tikai līdz iepriekšminētajiem ik gadu aprēķinātajiem maksimālajiem apjomiem. Maksimālos apjomus proporcionāli samazina, ja vietējais palīgs strādā nepilnu darba laiku vai ja vietējais palīgs nestrādā pilnu mēnesi. (*1) Sk. Prezidija 2010. gada 5. jūlijā un 2015. gada 26. oktobrī pieņemto sarakstu, kurā uzskaitītas izmaksas, ko var segt no parlamentārās palīdzības piemaksas.”;"